Összefoglalás az 7. tanulmányról

Reménység vagy depresszió

Zsolt 34:19

„Közel van az Úr a megtört szívekhez, és megsegíti a sebhedt lelkeket”

Elmúlt héten a depresszióról és annak ellenszeréről, a reménységről tanultunk. A depresszió, melynek súlyosabb eseteiben orvosi segítség is szükséges, napjainkban egyre gyakoribb betegség, de a Bibliában is olvashatunk mély bánatban szenvedő, elcsüggedt emberekről. 

Az egyik ilyen ember Dávid, akinek, mint tudjuk számos bűn nyomta a lelkét, amíg le nem tette azokat Jézus lábaihoz. Leírja, hogy a bűntudata miatti lelki szenvedéshez egy idő után már fájdalmas fizikai szenvedés is párosult. A mély szomorúság mellett, ilyenkor a legtöbben bezárkóznak, sokat vagy éppen keveset alszanak, nem akarnak társaságba menni, pedig ilyen helyzetben már egy jó beszélgetés is sokat jelent egy olyan személlyel, akiben megbízik az ember. A feszültség és a lelki fájdalom enyhítésének legbiztosabb módját megtaláljuk a Szentírásban. A legfontosabb, hogy forduljunk az Úrhoz komoly, őszinte imádságban. Szorongást okozhat az is, ha az ember meg nem bánt bűnöket hordoz magában, melyek hosszú távon összeroppanthatják. Bánjuk meg, valljuk be és hagyjuk el azokat. Ne engedjük, hogy Sátán elhitesse velünk, hogy a mi vétkünkre nincs bocsánat, vagy túlságosan bűnösök vagyunk az Úr kegyelmére.

Tanuljunk Ezékiástól, Mikeástól, akik fájdalmukban Istenhez kiáltottak segítségért és így gyógyírt találtak sebeikre. A Bibliában számos ígéret van, mely reményt adhat az Úr minden gyermeke számára. Kapaszkodjunk bele ezekbe az ígéretekbe, s tekintsünk pozitívan a jövőbe. A lehető legnagyobb büntetés, ha valakit minden reménytől megfosztanak. A Bibliában elénk táruló reménység viszont a legszebb elképzeléseinken is túltesz. „De új eget és új földet várunk az ő ígérete szerint, a melyekben igazság lakozik.” – írja Péter levelében. Ha igazán várjuk Jézus visszatérését, képesek leszünk a megfelelő nézőpontból látni azt a sokféle kellemetlen dolgot, ami a jelen világban körülvesz, és így bizalommal tudunk tekinteni az örökkévalóság felé. 

Örüljünk annak, hogy van egy „áldott reménységünk”, egy boldog, tiszta élet ígérete, s igyekezzünk minél több embernek eljuttatni az örömüzenetet, hogy minél kevesebb elcsüggedt, szomorú, céltalanul bolyongó embertársunk legyen világunkban.

